יניב ביטון

ביוגרפיה

נולד בירושלים, להורים מנהלי חשבונות. כשהיה בן ארבע עברה משפחתו למעלה אדומים. למד בבית הספר התיכון על שם מיי בויאר בירושלים.
שירת בצה"ל ביחידת מודיעין מובחרת וחתם קבע למשך מספר שנים. לאחר שחרורו מהצבא תייר בהודו, ומיד כשחזר החל ללמוד משחק בבית הספר לאומנויות הבמה "בית צבי" וסיים את לימודיו בשנת 2004. במהלך לימודיו זכה במספר מלגות.

בתיאטרון

בתיאטרון הספרייה: ב-2004 גילם את המטורף - התפקיד הראשי בהצגה "אנרכיסט מפוקפק" מאת דאריו פו שביים יואב מיכאלי, גילם את רוג'ר במחזמר "גריז" מאת ג'ים ג'ייקובס ווורן קייסי שביים גלעד קמחי, וגילם את פאק ב"חלום ליל קיץ" מאת ויליאם שייקספיר. 
בתיאטרון צוותא: ב-2005 שיחק במחזמר "להיות מעורב" שכתבו דנה פורר ועדינה חיימיס שגם ביימה.
בתיאטרון הארצי לנוער: ב-2006 שיחק בהצגה "ססגוניה" שכתבה דתיה בן דור וביים רפי ניב.
במסגרת "Stage and Business" של מרכז הפרינג' בבית ציוני אמריקה: ב-2006 גילם את טום בהצגה "דרך גגרין" מאת גרגורי בארק שביים יוסף פיצ'חדזה.
ב-2007 הצטרף להרכב הקומי "הגדוד העברי" שביימה מוריה זרחיה.
בפסטיבל פותחים במה: ב-2008 שיחק בהצגה "סוף העולם של דבי ואלון" מאת: ג'ני אייזקס-אלעזרי שביימה שרית הררי.
בתיאטרון אורנה פורת לילדים ונוער: שיחק בהצגה "השיר הזה הוא גם שלי" שכתב וביים יקי מחרז.
בתיאטרון בית ליסין: ב-2014 שיחק בהצגה "המוגבלים" מאת גור קורן שביים גלעד קמחי, ב-2015 שיחק בגרסה מחודשת לקומדיה "אילוף הסוררת" מאת ויליאם שייקספיר בבימויו של אודי בן משה, ב-2018 מגלם את דמותו של המשרת טרופלדינו במחזה "משרתם של שני אדונים".

בקאמרי

ב-2005 השתתף במופע "שירת הקאמרי" שביים צדי צרפתי גילם את רוזנקרנץ ואת אוסריק בהצגה "המלט" מאת שייקספיר שביים עמרי ניצן. באותה שנה שיחק בהצגה "פלונטר" אותה כתבה (בשיתוף השחקנים) וביימה יעל רונן. על משחקו בהצגה זו היה מועמד לפרס התיאטרון הישראלי לשחקן המבטיח. ב-2006 גילם את קאמי שאנדביז בהצגה "יתוש בראש" מאת ז'ורז' פדו שביים עמרי ניצן.
ב-2007 גילם את ג'קי בהצגה "זה הים הגדול" מאת יוסף בר-יוסף שביימה דדי ברון, וגילם את רוזנקרנץ בהצגה "רוזנקרנץ וגילדנשטרן מתים" מאת טום סטופארד שביימה יעל רונן. ב-2008 שיחק בהצגה "הנפש הטובה מסצ'ואן" מאת ברטולט ברכט שביים אודי בן משה. על משחקו בהצגה זו היה מועמד לפרס התיאטרון הישראלי לשחקן המבטיח לשנת 2009. ב-2009 שיחק בהצגה "כסף עובר ושווא" מאת ריי קוני שביים לזלי לוטון, וגילם את גידי ברבי בהצגה "ע' 17" מאת שי להב ויוני זיכהולץ שביים נועם שמואל. ב-2010 גילם את סילביו בהצגה "משרתם של שני אדונים" מאת קרלו גולדוני שביים מוני מושונוב. ב-2011 גילם את דרומיו מסיראקוז בהצגה "קומדיה של טעויות" מאת שייקספיר שביים משה קפטן. ב-2012 גילם את פופר בהצגה "פופר" מאת חנוך לוין שביים מוני מושונוב. ב-2013 שיחק בהצגה "סיראנו דה ברז'ראק" מאת אדמון רוסטאן שביים גלעד קמחי.

בטלוויזיה ובקולנוע

ב-2007 השתתף בסדרת הטלוויזיה "החברים של נאור" שכתב וביים נאור ציון; באותה שנה גילם את יעקב בינו בסדרה "הבורר" כדמות משנית. 
ב-2008 גילם את יגאל תמיר בסדרת הטלוויזיה "פולישוק" שיצר וביים שמואל הספרי. שיחק ב"חידון האשליות", שעשועון טריוויה פארודי בערוץ 24 בהנחיית דרור רפאל. ב-2009 דיבב את דמותם של אושרי כהן, אייל גולן, חיים רביבו, יהודה לוי, מודי בר און ומתי כספי בסדרת האנימציה "סלב'ס".
ב-2011 החל לגלם דמויות שונות בתוכנית האירוח ההומוריסטית "קאמבק", בערוץ הוט קומדי סנטרל; ולגלם דמויות שונות בתוכנית הטלוויזיה "נבחרת ישראל בטלוויזיה" ששודרה בערוץ 10.
ב-2012 גילם את חג'בי בסדרת הטלוויזיה "נויורק" ואת אלעד בסדרה "אלנבי". באותה שנה הצטרף לעונה השביעית של התוכנית "צחוק מעבודה" בה חיקה אנשים שונים כגון מיכל דליות, דודו אהרון ומשה פרסטר.
ב-2013 גילם את דמותו של ניצן בסדרת הטלוויזיה "בלתי הפיך" ואת כריסטיאנו אלבז בסדרה "הקלמרים" ששודרה בהוט.
משנת 2014 משחק בתוכנית המערכונים "היהודים באים" שמביים קובי חביה בערוץ הראשון. באותה שנה גילם את נחי בסרט הקולנוע "שושנה חלוץ מרכזי" שכתב עודד רוזן וביים שי כנות.
בשנים 2015-2016 שודרה בערוץ 2 סדרת הדרמה "המדרשה" בה גילם את קובי פרחדל. בנוסף, משנת 2015 מגלם את דמותו של יגאל בסדרה "לה פמיליה" שעלתה בערוץ 10.
החל מ-2016 ביטון הוא אחד הפרזנטור של אתר הנופש "טרווליסט".
בשנת 2017 מגיש סדרת תעודה קומית על הנעשה ברשתות החברתיות "מדע הטיפשות" בערוץ הראשון. באותה שנה החל לגלם את אלברטו בסדרה "הכלום הגדול".
ב-2018 הופיע בסדרת הטלוויזיה "שבאבניקים" כשהוא מגלם את "הרב חג'בי" והשתתף בסרט הקולנוע "תל אביב על האש".
ב- 2018 "הופיע בסדרת הטלוויזיה" בית הכלבים.
ב-26 בספטמבר 2019 עלתה לשידור סדרת הטלוויזיה "חמישים" בהשתתפותו.

חיים אישיים

ביטון יצא מהארון כשהיה בן 20. מאז 2006 מתגורר עם בן זוגו אבי טיירי בתל אביב. ב-2016 נישאו השניים בארצות הברית. בני הזוג הורים לתאומים שנולדו בהליך פונדקאות.
לביטון גם אזרחות פורטוגלית.